CELEX: 32019D1088
Language: bg
Date: 2019-06-06 00:00:00
Title: Решение (ЕС) 2019/1088 на Съвета от 6 юни 2019 година относно подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.)

27.6.2019   
               
               
                  BG
               
               
                  Официален вестник на Европейския съюз
               
               
                  L 173/1
               
            
         РЕШЕНИЕ (ЕС) 2019/1088 НА СЪВЕТА
         от 6 юни 2019 година
         относно подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 17 март 2008 г. Съветът прие Регламент (ЕО) № 241/2008 (1) за сключване на Споразумението за партньорство в областта на рибарството между Европейската общност и Република Гвинея Бисау (2) (наричано по-долу „споразумението“). Споразумението влезе в сила на 15 април 2008 г., впоследствие бе подновено с мълчаливо съгласие и все още е в сила.
                  
               
                     (2)
                  
                  
                     В резултат на препоръката на Комисията Съветът реши на 28 февруари 2017 г. да разреши започването на преговори с Република Гвинея Бисау за сключване на нов протокол за прилагане на споразумението.
                  
               
                     (3)
                  
                  
                     Срокът на действие на последния протокол към споразумението изтече на 23 ноември 2017 г.
                  
               
                     (4)
                  
                  
                     Комисията проведе преговори от името на Съюза за нов протокол. В резултат на преговорите новият протокол беше парафиран на 15 ноември 2018 г.
                  
               
                     (5)
                  
                  
                     Целта на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.) (наричан по-долу „протоколът“) е да се създаде възможност за Съюза и Република Гвинея Бисау да си сътрудничат по-тясно при насърчаването на политика на устойчиво рибарство и отговорното използване на рибните ресурси във водите на Гвинея Бисау и да се подкрепят усилията на тази държава за развитие на нейната синя икономика.
                  
               
                     (6)
                  
                  
                     С цел да се осигури скорошно започване на риболовните дейности на корабите на Съюза протоколът следва да се прилага временно, считано от деня на подписването му.
                  
               
                     (7)
                  
                  
                     Протоколът следва да бъде подписан и да се прилага временно до приключване на процедурите, необходими за влизането му в сила,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването от името на Съюза на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.) се разрешава, при условие че посоченият протокол бъде сключен.
            Текстът на протокола е приложен към настоящото решение.
         
         
            Член 2
            Председателят на Съвета e оправомощен да посочи лицето(та), упълномощено(и) да подпише(ат) протокола от името на Съюза.
         
         
            Член 3
            Протоколът се прилага временно от датата на подписването му (3) до приключване на процедурите, необходими за влизането му в сила.
         
         
            Член 4
            Настоящото решение влиза в сила в деня на приемането му.
         
         
            Съставено в Люксембург на 6 юни 2019 година.
            
               
                  За Съвета
               
               
                  Председател
               
               A. BIRCHALL
            
         
         
            (1)  Регламент (ЕО) № 241/2008 на Съвета от 17 март 2008 г. за сключване на Споразумението за партньорство в областта на рибарството между Европейската общност и Република Гвинея Бисау (ОВ L 75, 18.3.2008 г., стр. 49).
         
            (2)  Споразумение за партньорство в областта на рибарството между Европейската общност и Република Гвинея Бисау за периода от 16 юни 2007 г. до 15 юни 2011 г. (ОВ L 342, 27.12.2007 г., стр. 5).
         
            (3)  Датата, от която протоколът ще бъде прилаган временно, ще бъде публикувана в Официален вестник на Европейския съюз от Генералния секретариат на Съвета.